তথ্যবিবরণী নম্বর : ৪৩৫১

**জাপানের বিশাল বিনিয়োগ আসছে বাংলাদেশে**

 **-- অর্থমন্ত্রী**

ঢাকা, ১ অগ্রহায়ণ (১৬ নভেম্বর) :

অর্থমন্ত্রী আ হ ম মুস্তফা কামাল বলেছেন, জাপান বাংলাদেশের পরীক্ষিত বন্ধু। জাপানের বিনিয়োগকারীরা যাতে বাংলাদেশে বিনিয়োগ বৃদ্ধি করে এই বিষয়ে নানা উদ্যোগ নিয়েছিলেন প্রধানমন্ত্রী। তারই হাত ধরে বড় আকারে বিনিয়োগ আসছে বাংলাদেশে।

আজ ঢাকায় শেরেবাংলা নগরে এনইসি সম্মেলন কক্ষে জাপানের রাষ্ট্রদূত নাও‌কি ইতো (Naoki Ito) -এর নেতৃত্বে জাপানি প্রতি‌নি‌ধিদলের সাথে পারস্প‌রিক বিভিন্ন বিষয় নিয়ে বৈঠক শেষে মন্ত্রী এসব কথা বলেন। বৈঠকে জাপানের প্রধান বিনিয়োগকারীরা উপস্থিত ছিলেন।

অর্থমন্ত্রী বলেন, নিতসু, জেত্রো, নিপ্পন স্টিল, সুমিতোমো, টেক্কেন, হোন্ডা ও সজিত করপোরেশনের মতো বড় বড় জাপানি কোম্পানি বাংলাদেশে বিনিয়োগ করবে। খুব শীঘ্রই দুই দেশের প্রতিনিধিরা বসে বিনিয়োগের পরিমাণও নির্ধারণ করবে।

সাংবাদিকদের এক প্রশ্নের উত্তরে অর্থমন্ত্রী বলেন, মেট্রোরেল ও ১২০০ মেগাওয়াট কয়লাভিত্তিক তাপ বিদ্যুৎ কেন্দ্র নির্মাণ-সহ বেশ কিছু প্রকল্প চলমান আছে জাপানি অর্থায়নে। এসব প্রকল্পের বাস্তবায়ন গতি দেখে জাপানিরা সন্তুষ্টি প্রকাশ করেছেন।

মন্ত্রী আরো বলেন, ঢাকার অদূরে নারায়ণগঞ্জের আড়াইহাজার উপজেলায় ১ হাজার একর জমিতে গড়ে তোলা হবে জাপান অর্থনৈতিক অঞ্চল। ফলে দেশে জাপানি বিনিয়োগ বাড়বে। জাপানি উদ্যোক্তরা এদেশে বিনিয়োগে এগিয়ে আসবে। এরই মধ্যে ৫০০ একর জমি অধিগ্রহণ চূড়ান্ত করেছে বাংলাদেশ অর্থনৈতিক অঞ্চল কর্তৃপক্ষ (বেজা)।

রাষ্ট্রদূত নাওকি  ইতো বলেন, জাপানি কোম্পানিগুলো বাংলাদেশের প্রবৃদ্ধি ধরে রাখতে বিনিয়োগ করবে। বাংলাদেশের নানা অর্থনৈতিক উন্নয়ন ও বাণিজ্যিক উন্নয়নেও বাংলাদেশের পাশে থাকবে জাপান।

জাতীয় রাজস্ব বোর্ড (এনবিআর) -এর চেয়ারম্যান মোশাররফ হোসেন ভূঁইয়া, অর্থ বিভাগের সচিব আব্দুর রউফ তালুকদার, আর্থিক প্রতিষ্ঠান বিভাগের সচিব আসাদুল ইসলাম, অর্থনৈতিক সম্পর্ক বিভাগ (ইআরডি)-এর সচিব মনোয়ার আহমেদ-সহ ঊর্ধ্বতন কর্মকর্তারা এ সময় উপস্থিত ছিলেন।

 #

গাজী তৌহিদুল/রাহাত/মোশারফ/সেলিম/২০১৯/২১৪০ ঘণ্টা

তথ্যবিবরণী নম্বর : ৪৩৫০

**টাকার ডিজিটাল রূপান্তরের পথে ডাক টাকা কার্যকর উদ্যোগ**

**---মোস্তাফা জব্বার**

ঢাকা, ১ অগ্রহায়ণ (১৬ নভেম্বর) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, টাকার ডিজিটাল রূপান্তরের পথে ডাক টাকা ডাক বিভাগের একটি কার্যকর উদ্যোগ। দেশব্যাপী প্রচলিত ডাক সেবার ধারাকে ডিজিটাল রূপান্তরের মাধ্যমে ডাক অধিদপ্তরের বিশাল নেটওয়ার্ক কাজে লাগাতে সম্ভাব্য সব কিছু করতে সরকার বদ্ধপরিকর।

 মন্ত্রী আজ ঢাকায় ডাক অধিদপ্তর মিলনায়তনে ডাক টাকা বিষয়ক প্রশিক্ষণ উপলক্ষে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

 মন্ত্রী বলেন, পৃথিবী একটি জটিল সময় পার করছে। সারা দুনিয়া বদলাচ্ছে, সভ্যতার পরিবর্তন হচ্ছে। বাংলাদেশে প্রতিদিন মোবাইল ব্যাংকিংয়ে প্রায় এগারশত চল্লিশ কোটি টাকা লেন-দেন হচ্ছে। বাংলাদেশের মোবাইল ফিনান্সিং সারা দুনিয়ায় একটি অনন্য দৃষ্টান্ত। তিনি বলেন, ডাক বিভাগের বিস্তৃত নেটওয়ার্ক ও এর বিশাল কর্মীবাহিনী যথাযথ কাজে লাগাতে পারলে জ্ঞানভিত্তিক ডিজিটাল সমাজ বিনির্মাণে অভাবনীয় অবদান রাখা সম্ভব। দেশে ই-কমার্সের বিকাশে ইতোমধ্যেই ডাক বিভাগ যুগান্তকারী অবদান রাখছে।

 ডাক ও টেলিযোগাযোগ বিভাগের সচিব অশোক কুমার বিশ্বাসের সভাপতিত্বে অনুষ্ঠানে ডাক অধিদপ্তরের মহাপরিচালক সুধাংশু শেখর হাওলাদার, ই-কমার্সের সভাপতি শমি কায়সার এবং আইটি ব্যক্তিত্ব সুনিয়া বশির অনুষ্ঠানে বক্তৃতা করেন।

#

শেফায়েত/রাহাত/মোশারফ/আব্বাস/২০১৯/২১১৭ ঘণ্টা

তথ্যবিবরণী নম্বর : ৪৩৪৯

আয়কর মেলার তৃতীয় দিনেও করদাতাদের ঢল

ঢাকা, ১ অগ্রহায়ণ (১৬ নভেম্বর) :

 সপ্তাহব্যাপী আয়কর মেলা-২০১৯ এর তৃতীয় দিনে ঢাকা-সহ সারাদেশে করদাতা ও সেবা গ্রহীতাদের ঢল নেমেছে। মেলায় রিটার্ন দাখিলের পাশাপাশি ই-টিআইএন গ্রহণ, ব্যাংক বুথ, মোবাইল ব্যাংকিং বুথসমূহে করদাতা ও সেবাগ্রহীতাদের ব্যাপক সাড়া পরিলক্ষিত হয়েছে। এ বছর দেশের ৮টি বিভাগ, ৫৬টি জেলা, ৫৬টি উপজেলাসহ মোট ১২০টি স্থানে আয়কর মেলা অনুষ্ঠিত হচ্ছে।

 মেলার তৃতীয় দিন আয়কর সংগ্রহ হয়েছে ২৬২ কোটি ২ লাখ ৯২ হাজার ২৫১ টাকা। গত তিনদিনে মেলায় মোট ১ হাজার ৬৪ কোটি ২৩ লাখ ১৪ হাজার ৯৩৩ টাকা আয়কর সংগ্রহ হয়েছে, রিটার্ন দাখিল করেছেন ২ লাখ ২১ হাজার ৬৪৯ জন এবং নতুন ই-টিআইএন নিবন্ধন করেছেন ১১ হাজার ৯৭৯ জন। মেলায় আয়কর রিটার্ন দাখিল, ই-টিআইএন গ্রহণ, ই-পেমেন্ট, ই-ফাইলিং এবং ই-পেমেন্টের ব্যবস্থা রয়েছে। মেলার করদাতারা রকেট, নগদ, বিকাশ ও শিওর ক্যাশের মাধ্যমে আয়কর জমা দিতে পারছেন।

 করদাতাদের সুবিধার্থে এবারই প্রথমবারের মতো আয়কর মেলার জন্য একটি পূর্ণাঙ্গ ওয়েবসাইট [www.aykormela.gov.bd](http://www.aykormela.gov.bd) চালু করা হয়েছে। এর মাধ্যমে করদাতারা মেলায় না এসে ঘরে বসে আয়কর রিটার্ন দাখিল করতে পারবেন।

#

মু`মেন/রাহাত/মোশারফ/আব্বাস/২০১৯/২১০৫ ঘণ্টা

তথ্যবিবরণী নম্বর : ৪৩৪৮

**বিএনপি নেত্রী তো দিল্লী গিয়ে গঙ্গার পানির হিস্যার কথা ভুলেই গিয়েছিলেন**

 **-- তথ্যমন্ত্রী**

ঢাকা, ১ অগ্রহায়ণ (১৬ নভেম্বর) :

'বিএনপি নেত্রী বেগম জিয়া তো দিল্লী গিয়ে গঙ্গার পানির হিস্যার কথা বলতে ভুলেই গিয়েছিলেন', মন্তব্য করেছেন তথ্যমন্ত্রী ও আওয়ামী লীগের প্রচার সম্পাদক  ড. হাছান মাহ্‌মুদ।

আজ ঢাকায় ধানমন্ডিতে আওয়ামী লীগ সভানেত্রীর রাজনৈতিক কার্যালয়ে দলের প্রচার ও প্রকাশনা উপকমিটির সভা শেষে সাংবাদিকদের সঙ্গে মতবিনিময়কালে এ সংক্রান্ত এক প্রশ্নের জবাবে তিনি একথা বলেন। দলের উপ-প্রচার সম্পাদক আমিনুল ইসলাম আমিন-সহ প্রচার উপকমিটির সদস্যবৃন্দ এ সময় উপস্থিত ছিলেন।

মন্ত্রী বলেন, 'যে দলের নেত্রী দিল্লী গিয়ে পানির হিস্যার কথাই ভুলে যায়, সে দল পানি নিয়ে কথা বলার নৈতিক অধিকারই রাখে না।'

'বাংলাদেশ ফেনী নদীর পানি ভারতকে দিয়ে দিয়েছে'- মির্জা ফখরুলের এমন মন্তব্যের জবাবে  ড. হাছান বলেন, 'ভারত বিরোধিতাই হচ্ছে বিএনপি'র রাজনীতির মূল প্রতিপাদ্য। কোনো অবস্থাতেই ফেনী নদীর পানি দিয়ে দেয়া হয়নি। এ নদীর কিছু পানি তারা পান করার জন্য আগে থেকেই ব্যবহার করে আসছিলো, আমরা বরং সেটাকে ফ্রেমওয়ার্কের মধ্যে এনেছি। নদীর পানিপ্রবাহের দুইশত ভাগের মাত্র একভাগ তারা পানীয় হিসেবে ব্যবহার করবে।'

'সরকারের বিরুদ্ধে ঐক্যবদ্ধ আন্দোলনের জন্য বিএনপি মহাসচিবের ডাক' প্রসঙ্গে প্রশ্নের জবাবে তথ্যমন্ত্রী বলেন, 'বিএনপি-ঐক্যফ্রন্ট তেল ও জলের মতো ঐক্য করার চেষ্টা করেছে,  নির্বাচনেও তারা সফল হয়নি। বরং তাদের মধ্যে অবিশ্বাস, অনৈক্য আর ভাঙন ধরেছে। আমি তাদেরকে বলবো, আগে নিজেদের ঐক্য ধরে রাখার চেষ্টা করুন।'

'আর সরকারের বিরুদ্ধে আন্দোলনে তারা কখনো জনগণের সাড়া পায়নি, কারণ, শেখ হাসিনার নেতৃত্বে সরকার গত সাড়ে দশ বছরে জনগণের অভূতপূর্ব উন্নয়ন করেছে। অন্যদিকে বিএনপি'র নেতৃত্বে মানুষকে অবরুদ্ধ করা আর জনগণের ওপর হামলার রাজনীতি হয়েছে', বলেন আওয়ামী লীগের প্রচার সম্পাদক।

এ সময় সাংবাদিকবৃন্দ 'বাংলাদেশে বুয়েট-ছাত্র আবরার নিহতের ঘটনার সময় মার্কিন সরকারের উদ্বেগ প্রকাশ এবং সম্প্রতি যুক্তরাষ্ট্রে সন্ত্রাসী হামলায় দু'জন শিক্ষার্থী নিহতের ঘটনা'য় মন্তব্য চাইলে মন্ত্রী বলেন, 'কিছুদিন পরপরই মার্কিন যুক্তরাষ্ট্রে  স্কুল-কলেজ, পাব-রেস্তোঁরা-সহ বিভিন্ন স্থানে, বিশেষ করে শিক্ষা প্রতিষ্ঠানে বন্দুকধারীদের গুলিতে এ ধরনের হতাহতের ঘটনা অত্যন্ত উদ্বেগজনক। আমরা আশা করবো, এগুলো বন্ধ হবে।'

নবম ওয়েজবোর্ডের সুপারিশে ইলেকট্রনিক গণমাধ্যমের জন্য বেতন কাঠামো গঠনকে গুরুত্ব দেয়া হয়েছে উল্লেখ করে তথ্যমন্ত্রী ইলেকট্রনিক গণমাধ্যমের জন্য ওয়েজবোর্ড হবে কি না- এমন প্রশ্নের জবাবে বলেন, 'ইলেকট্রনিক গণমাধ্যমকর্মীদের চাকরির সুরক্ষার জন্য একটি বেতন কাঠামো অবশ্যই প্রয়োজন। এ নিয়ে আলোচনা চলছে।'

তথ্যমন্ত্রী এ সময় দলের জাতীয় সম্মেলন উপলক্ষে প্রচার উপকমিটির বহুমুখী কাজ আগামী মাসের প্রথম সপ্তাহে শেষ হবে বলে জানান।

 #

আকরাম/রাহাত/মোশারফ/সেলিম/২০১৯/২০২০ ঘণ্টা

তথ্যবিবরণী নম্বর : ৪৩৪৭

**পরিবর্তিত পৃথিবীতে প্রযুক্তি উপযোগী দক্ষ জনসম্পদ অপরিহার্য**

 **-- মোস্তাফা জব্বার**

ঢাকা, ১ অগ্রহায়ণ (১৬ নভেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, ডিজিটাল রূপান্তরের ধারাবাহিকতায় পরিবর্তিত পৃথিবীতে প্রযুক্তি উপযোগী দক্ষ জনসম্পদ অপরিহার্য। প্রযুক্তি উপযোগী মানবসম্পদ গড়ে তুলতে না পারলে বাংলাদেশের ভবিষ্যৎ তৈরি হবে না। তিনি বলেন, বিদ্যমান শিক্ষা ব্যবস্থা ডিজিটাল বিশ্বে চাকরির জন্য অকার্যকর। প্রযুক্তির রূপান্তরের চ্যালেঞ্জ মোকাবিলার জন্য আমাদের প্রস্তুতি গ্রহণ করতে হবে। এ বিষয়ে প্রযুক্তি শিক্ষা প্রতিষ্ঠানসমূহকে গুরুত্বপূর্ণ ভূমিকা গ্রহণে এগিয়ে আসতে হবে।

মন্ত্রী আজ ঢাকায় ড্যাফোডিল ইন্টারন্যাশনাল একাডেমি আয়োজিত স্টুডেন্ট এলামনাই কংগ্রেস ২০১৯ অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, বাংলাদেশের বড় সম্পদ হচ্ছে মানব সম্পদ। দেশের জনসংখ্যার শতকরা ৬৫ ভাগ তরুণ জনগোষ্ঠীকে দক্ষ করে গড়ে তুলতে না পারলে তাদের বোঝা বহন সমাজ ও রাষ্ট্রের জন্য কঠিন হয়ে উঠবে। তাই বিদ্যমান প্রচলিত শিক্ষা ব্যবস্থার পরিবর্তে সন্তানদের প্রযুক্তিনির্ভর শিক্ষায় শিক্ষিত করে সৃজনশীল মানুষ হিসেবে গড়ে তুলতে হবে বলে উল্লেখ করেন মন্ত্রী।

২০২১ সালে বাংলাদেশে ফাইভ জি চালু করা হবে উল্লেখ করে মন্ত্রী বলেন, এই প্রযুক্তি ফেসবুক বা ইন্টারনেট ব্রাউজ করার জন্য কিংবা মোবাইল ফোনে কথা বলার জন্য নয়। ফাইভ জি হচ্ছে ডিজিটাল সুপার হাইওয়ে। ফাইভ জি প্রযুক্তি দিয়ে রোবটিক্স ও কৃত্রিম বুদ্ধিমত্তা কাজ করবে বলে উল্লেখ করেন মন্ত্রী।

অনুষ্ঠানে ড্যাফোডিল ইন্টারন্যাশনাল একাডেমির প্রধান নির্বাহী কর্মকর্তা মোহাম্মদ নুরুজ্জামান এবং প্রতিষ্ঠানের একাডেমিক উপদেষ্টা অধ্যাপক ড. ফকরে হাসান বক্তৃতা করেন।

#

শেফায়েত/রাহাত/মোশারফ/সেলিম/২০১৯/১৯১০ ঘণ্টা

তথ্যবিবরণী নম্বর : ৪৩৪৬

**দেশ ও দ্বীনের স্বার্থে ওলামায়ে কেরামকে ঐক্যবদ্ধ থাকতে হবে**

 **-- ধর্ম প্রতিমন্ত্রী**

ঢাকা, ১ অগ্রহায়ণ (১৬ নভেম্বর) :

ধর্ম প্রতিমন্ত্রী  আলহাজ্ব এডভোকেট শেখ মোঃ আব্দুল্লাহ  বলেছেন, দেশ ও দ্বীনের খেদমতে আলেম সমাজকে ঐক্যবদ্ধ থাকতে হবে। সকল ওলামায়ে কেরামের প্রতি  সরকারের অশেষ  শ্রদ্ধা ও সম্মান রয়েছে । প্রধানমন্ত্রী শেখ হাসিনার নেতৃত্বে উন্নত বাংলাদেশ গঠনে  সরকার আলেম সমাজকে আরো বেশি সম্পৃক্ত করতে চায়। তাই দেশ ও দ্বীনের স্বার্থে  যে কোনো প্রকার অপপ্রচার ও গুজবের বিষয়ে সবাইকে  সজাগ থাকতে হবে।

প্রতিমন্ত্রী আজ ঢাকায় ফেনী সমিতি মিলনায়তনে বাংলাদেশ মুসলিম নিকাহ রেজিস্ট্রার  সমিতির সাধারণ সভা এবং ‘বাল্যবিবাহ প্রতিরোধে নিকাহ রেজিস্ট্রারদের  ভূমিকা’ শীর্ষক আলোচনা সভায় প্রধান অতিথির বক্তব্যে  এ সব কথা বলেন ।

ধর্ম প্রতিমন্ত্রী বলেন, মুসলিম সমাজের অত্যন্ত গুরুত্বপূর্ণ সামাজিক এবং ধর্মীয় বিধান বিবাহ ও কাবিন ব্যবস্থাপনার সাথে বাংলাদেশের নিকাহ রেজিস্ট্রাররা সম্পৃক্ত। নিকাহ রেজিস্ট্রারদের সম্মান ও মর্যাদা রক্ষায় বর্তমান সরকার  প্রয়োজনীয় ব্যবস্থা গ্রহণ করবে।

প্রতিমন্ত্রী  বলেন, জঙ্গিবাদ, সন্ত্রাস, বাল্যবিবাহ, নারীর প্রতি সহিংসতা, মাদকাসক্তি-সহ যাবতীয় সামাজিক সমস্যার বিষয়ে সচেতনতা সৃষ্টিতে বাংলাদেশের নিকাহ রেজিস্ট্রাররা গুরুত্বপূর্ণ ভূমিকা পালন করতে পারেন।

সভায় ধর্ম প্রতিমন্ত্রীকে বাংলাদেশের মুসলিম নিকাহ রেজিস্ট্রার সমিতির প্রধান উপদেষ্টা হিসেবে মনোনীত করা হয়।

বাংলাদেশ মুসলিম নিকাহ রেজিস্ট্রার সমিতির সভাপতি আলহাজ্ব কাজী মাওলানা মোঃ খলিলুর রহমান সরদারের সভাপতিত্বে সভায় সমিতির বিভিন্ন পর্যায়ের সদস্যগণ এবং বাংলাদেশের বিভিন্ন জেলা থেকে  আগত বিপুল সংখ্যক নিকাহ রেজিস্ট্রার অংশগ্রহণ  করেন।

 #

আনোয়ার/রাহাত/মোশারফ/সেলিম/২০১৯/১৯৫০ ঘণ্টা

তথ্যবিবরণী নম্বর : ৪৩৪৫

**ইন্টারনেট মানব সভ্যতার নতুন সুযোগ**

 **-- মোস্তাফা জব্বার**

ঢাকা, ১ অগ্রহায়ণ (১৬ নভেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, ইন্টারনেট মানব সভ্যতার নতুন সুযোগ। ইন্টারনেটের সাথে আইওটি, বিগডাটা, এআই এবং কোয়ান্টাম কম্পিউটিং সংযুক্ত হওয়ার ফলে আগামী পাঁচ বছর পরের পৃথিবী হবে অকল্পনীয়। ইন্টারনেটের এই বিশাল সুযোগ কাজে লাগাতে এর ব্যবহারে সকলকে সচেতন হতে হবে।

মন্ত্রী আজ ঢাকায় সিরডাপ মিলনায়তনে ১৪তম বাংলাদেশ ফোরাম (বিআইজিএফ) ২০১৯ অনুষ্ঠানে প্রধান অতিথির বক্তৃতায় এসব কথা বলেন।

বিআইজিএফ সভাপতি এবং তথ্য মন্ত্রণালয় বিষয়ক সংসদীয় স্থায়ী কমিটির সভাপতি হাসানুল হক ইনুর সভাপতিত্বে অনুষ্ঠানে অন্যান্যের মধ্যে এশিয়া প্যাসিফিক নেটওয়ার্ক ইনফরমেশন সেন্টারের পলিসি এন্ড কমিউনিটি বিষয়ক সিনিয়র উপদেষ্টা শ্রীনিবাস গাউদ চেন্দি এবং আইএসপিএবি সভাপতি আমিনুল হাকিম বক্তৃতা করেন।

মন্ত্রী বলেন, আমরা চাই বা না চাই ইন্টারনেট সভ্যতা ভয়াবহ রূপে আবির্ভূত হবে। তাই ইন্টারনেটের ইতিবাচক দিক আমাদের কাজে লাগাতে হবে। চতুর্থ শিল্প বিপ্লবে ইন্টারনেটকে সাইড লাইনে রাখার সুযোগ নেই। তিনি বলেন, ২০২১ সালে বাংলাদেশ ডিজিটালাইজেশনের প্রথম স্তর অতিক্রম করবে। কিন্তু এটাই শেষ না। তাই বাংলাদেশ ইতোমধ্যেই দ্বিতীয়, তৃতীয়, চতুর্থ ও পঞ্চম স্তর অতিক্রম করার প্রস্তুতি শুরু করেছে। মন্ত্রী ইন্টারনেটের বিপদ মোকাবিলাকে একটি চ্যালেঞ্জ হিসেবে উল্লেখ করে বলেন, সরকারের ফলপ্রসূ প্রচেষ্টার ফলে পরিস্থিতির পরিবর্তন হতে শুরু করেছে।

ইন্টারনেটে বাংলা ভাষার উন্নয়নে গৃহীত বিভিন্ন কর্মসূচি তুলে ধরে মন্ত্রী বলেন, আমরা এই বিষয়টিকে খুবই গুরুত্বের সাথে নিয়েছি। মাতৃভাষা নিয়ে আপস করার কোনো সুযোগ নেই।

অনুষ্ঠানে হাসানুল হক ইনু ইন্টারনেটকে দেশের মানুষের মৌলিক অধিকার হিসেবে সংবিধানে অন্তর্ভুক্ত করার প্রয়োজনীয়তার কথা উল্লেখ করেন। তিনি বলেন, ডিজিটাল বাংলাদেশ প্রতিষ্ঠার অগ্রযাত্রা আরো বেগবান করতে ডিজিটাল কমার্স আইন, সম্প্রচার আইন, ডাটা নিরাপত্তা সুরক্ষা আইন এবং ডিজিটাল কনটেন্ট ব্যাংক করা উচিত।

#

শেফায়েত/রাহাত/মোশারফ/সেলিম/২০১৯/১৯২০ ঘণ্টা

তথ্যবিবরণী নম্বর : ৪৩৪৪

**প্রাথমিক ও ইবতেদায়ি শিক্ষা সমাপনী পরীক্ষা আগামীকাল শুরু**

ঢাকা, ১ অগ্রহায়ণ (১৬ নভেম্বর) :

   প্রাথমিক ও ইবতেদায়ি শিক্ষা সমাপনী পরীক্ষা আগামীকাল থেকে শুরু হবে এবং শেষ হবে ২৪ নভেম্বর। সারাদেশে মোট ৭ হাজার ৪৭০টি কেন্দ্রে পরীক্ষা অনুষ্ঠিত হবে।

    এ পরীক্ষা প্রতিদিন সকাল সাড়ে দশটায় শুরু হয়ে শেষ হবে দুপুর ১টায়। বিশেষ চাহিদাসম্পন্ন পরীক্ষার্থীদের জন্য অতিরিক্ত ৩০ মিনিট সময় বরাদ্দ থাকবে।  ৬টি বিষয়ের প্রতিটিতে ১০০ করে মোট ৬০০ নম্বরের পরীক্ষা অনুষ্ঠিত  হবে।

এ বছর প্রাথমিক শিক্ষা সমাপনী পরীক্ষায় ২৫ লাখ ৫৩ হাজার, ২৬৭ জন ছাত্র-ছাত্রী অংশ নেবে, এর মধ্যে ছাত্র সংখ্যা ১১ লাখ ৮১ হাজার ৩০০ জন ও ছাত্রী সংখ্যা ১৩ লাখ ৭১ হাজার ৯৬৭ জন। ইবতেদায়ি শিক্ষা সমাপনী পরীক্ষায় ৩ লাখ ৫০ হাজার ৩৭১ জন পরীক্ষার্থী অংশ নেবে যার মধ্যে ছাত্র সংখ্যা ১ লাখ ৮৭ হাজার ৮২ জন এবং ছাত্রী সংখ্যা ১ লাখ ৬৩ হাজার ২৮৯ জন। দেশের বাহিরে  পরীক্ষার্থীর সংখ্যা ৬১৫ জন।

   সমাপনী পরীক্ষা সুষ্ঠু ও স্বচ্ছতার সাথে সম্পন্নের জন্য ইতোমধ্যে যাবতীয় কর্মকাণ্ড সম্পন্ন করা হয়েছে। বিশেষ নিরাপত্তার সাথে প্রশ্নপত্র প্রণয়ন, মুদ্রণ ও বিতরণ কাজ শেষ হয়েছে। দেশের দুর্গম এলাকার ১৮৪টি কেন্দ্রে বিশেষ ব্যবস্থায় প্রশ্নপত্র পাঠানো হয়েছে।

    সমাপনী পরীক্ষা উপলক্ষে প্রাথমিক ও গণশিক্ষা মন্ত্রণালয়ে এবং প্রাথমিক শিক্ষা অধিদপ্তরে পরীক্ষা নিয়ন্ত্রণ কক্ষ খোলা হয়েছে। মন্ত্রণালয়ের নিয়ন্ত্রণ কক্ষের টেলিফোন নম্বর ০২-৯৫৭৭২৫৭ ও ইমেইল: mopmesch2@gmail.com.অধিদপ্তরের নিয়ন্ত্রণ কক্ষের টেলিফোন নম্বর ০২-৫৫০৭৪৯১৭, ০১৭১১৩৪৪৫৩২, ০১৭১২১০৬৩৬৯, ইমেইল: ddestabdpe@gmail.com. সমাপনী পরীক্ষা সংক্রান্ত সকল তথ্য এ দু’টি নিয়ন্ত্রণ কক্ষ থেকে জানা যাবে।

 #

রবীন্দ্রনাথ/রাহাত/মোশারফ/সেলিম/২০১৯/১৮০০ ঘণ্টা

তথ্যবিবরণী নম্বর : ৪৩৪৩

**খাদ্য অধিদপ্তরকে দুর্নীতিমুক্ত রাখতে খাদ্যমন্ত্রীর আহ্বান**

ঢাকা, ১ অগ্রহায়ণ (১৬ নভেম্বর) :

আত্মশুদ্ধি করে নিজেকে তৈরি করবো, নিজেরা দুর্নীতিমুক্ত হবো, অন্যকে দুর্নীতিমুক্ত করবো এবং এই খাদ্য অধিদপ্তরকে দুর্নীতিমুক্ত অধিদপ্তরে পরিণত করবো- এ অঙ্গীকার করার আহ্বান জানিয়েছেন খাদ্যমন্ত্রী সাধন চন্দ্র মজুমদার।

আজ ঢাকার কাকরাইলে আইডিইবি ভবনে খাদ্য অধিদপ্তর আয়োজিত অধিদপ্তরের মাঠ পর্যায়ের বিভিন্ন কর্মকর্তা-কর্মচারীর সঙ্গে ’জাতীয় শুদ্ধাচার কৌশল বাস্তবায়ন’ সম্পর্কিত এক আলোচনা সভায় মন্ত্রী এ আহ্বান জানান।

মন্ত্রী বলেন, যিনি লোভ লালসার উর্ধ্বে উঠে নীতি নৈতিকতা এবং সততার সাথে তার কাজ চালিয়ে যান তিনিই প্রকৃত সুখে আছেন। তিনি বলেন, বর্তমান সরকার দুর্নীতিকে কোনোভাবেই প্রশ্রয় দেবে না। আমাদের প্রধানমন্ত্রীও সকলকে শুদ্ধাচারী কর্মচারী হিসেবে দেখতে চান বলে তিনি উল্লেখ করেন। শুদ্ধাচার কৌশলের মধ্যে সকল শ্রেণির মানুষকে অন্তর্ভুক্ত করতে পারলে কাঙ্ক্ষিত সফলতা অর্জন করা আরো সহজ হবে বলেও তিনি মত প্রকাশ করেন।

সামনে আমন সংগ্রহের মৌসুমে ধান-চাল সংগ্রহে সততা ও নিষ্ঠার সাথে দায়িত্ব পালন করার আহ্বান জানিয়ে খাদ্যমন্ত্রী বলেন, সকলের সহযোগিতা পেলে আমরা নির্বিঘ্নে এই আমন সংগ্রহ সফলভাবে সমাপ্ত করতে পারবো।

প্রধানমন্ত্রীর মুখ্য সচিব মোঃ নজিবুর রহমান বিশেষ অতিথির বক্তব্যে বলেন, বর্তমান সরকারের সময়ে খাদ্য বিভাগে অনেক ইতিবাচক পরিবর্তন সাধিত হয়েছে। ভবিষ্যতেও এর ধারাবাহিকতা বজায় রাখতে হবে নিজেকে এই শুদ্ধাচারের মাধ্যমে পরিবর্তন করে। সভায় উপস্থিত জনপ্রশাসন সচিব ফয়েজ আহম্মদ বলেন, সর্বপ্রথম নিজেকে শুদ্ধাচারী হতে হবে। দায়িত্ব পালন করার ক্ষেত্রে নিজেকে সৎ হতে হবে, নীতিবান হতে হবে।

খাদ্য অধিদপ্তরের মহাপরিচালক ড. মোছাম্মৎ নাজমানারা খানুমের সভাপতিত্বে আলোচনা সভায় আরো উপস্থিত ছিলেন খাদ্য মন্ত্রণালয়ের ভারপ্রাপ্ত সচিব ওমর ফারুক, খাদ্য মন্ত্রণালয় এবং খাদ্য অধিদপ্তরের মাঠ পর্যায়ের বিভিন্ন শ্রেণির কর্মকর্তা-কর্মচারী।

 #

সুমন/রাহাত/মোশারফ/সেলিম/২০১৯/১৭২০ ঘণ্টা

তথ্যববিরণী নম্বর : ৪৩৪২

**মওলানা আব্দুল হামিদ খান**

**ভাসানীর মৃত্যুবার্ষিকী উপলক্ষে প্রধানমন্ত্রীর বাণী**

ঢাকা, ১ অগ্রহায়ণ (১৬ নভেম্বর) :

 প্রধানমন্ত্রী শেখ হাসিনা ১৭ নভেম্বর মজলুম জননেতা মওলানা আব্দুল হামিদ খান ভাসানীর ৪৩তম মৃত্যুবার্ষিকী উপলক্ষে নিম্নোক্ত বাণী প্রদান করেছেন :

 ‘‘মজলুম জননেতা মওলানা আব্দুল হামিদ খান ভাসানীর ৪৩তম মৃত্যুবার্ষিকীতে আমি তাঁর স্মৃতির প্রতি গভীর শ্রদ্ধা জানাচ্ছি।

 মেহনতি মানুষের অধিকার প্রতিষ্ঠায় মওলানা ভাসানী আজীবন সংগ্রাম করেছেন। পাকিস্তানি ঔপনিবেশিক শাসকদের অত্যাচার-নিপীড়নের বিরুদ্ধে তিনি ছিলেন সোচ্চার ও উচ্চকণ্ঠ। বাঙালি জাতিসত্তা বিকাশে তিনি গুরুত্বপূর্ণ ভূমিকা পালন করেছেন।

 সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের সঙ্গে তাঁর ছিল আদর্শিক ঐক্য ও রাজনৈতিক ঘনিষ্ঠতা। শোষণ, বঞ্চনাহীন ও প্রগতিশীল, গণতান্ত্রিক এবং অসাম্প্রদায়িক বাংলাদেশ গঠনের জন্য তিনি আজীবন সংগ্রাম করে গেছেন।

 আমি মওলানা আব্দুল হামিদ খান ভাসানীর বিদেহী আত্মার মাগফিরাত কামনা করছি।

জয় বাংলা, জয় বঙ্গবন্ধু

 বাংলাদেশ চিরজীবী হোক।’’

#

সরওয়ার/রাহাত/মোশারফ/আব্বাস/২০১৯/১৭০২ ঘণ্টা

তথ্যববিরণী নম্বর : ৪৩৪১

**মওলানা আব্দুল হামিদ খান**

**ভাসানীর মৃত্যুবার্ষিকী উপলক্ষে রাষ্ট্রপতির বাণী**

ঢাকা, ১ অগ্রহায়ণ (১৬ নভেম্বর) :

 রাষ্ট্রপতি মোঃ আবদুল হামিদ ১৭ নভেম্বর মজলুম জননেতা মওলানা আব্দুল হামিদ খান ভাসানীর ৪৩তম মৃত্যুবার্ষিকী উপলক্ষে নিম্নোক্ত বাণী প্রদান করেছেন :

‘‘মজলুম জননেতা মওলানা আব্দুল হামিদ খান ভাসানীর ৪৩তম মৃত্যুবার্ষিকীতে আমি তাঁর স্মৃতির প্রতি গভীর শ্রদ্ধা জানাই।

মওলানা আব্দুল হামিদ খান ভাসানী ভারতীয় উপমহাদেশের রাজনীতিতে এক অবিস্মরণীয় নাম। গ্রামভিত্তিক এবং ঔপনিবেশিক শাসনের বিরুদ্ধে ছিল তাঁর রাজনীতি। তাঁর নেতৃত্বের ভিত্তি ছিল সমাজে খেটে খাওয়া মেহনতি মানুষ, কৃষক-শ্রমিক-সাধারণ জনগণ। কৃষক-শ্রমিক ও সাধারণ জনগণের অধিকার এবং স্বার্থ রক্ষার জন্য তিনি আজীবন সংগ্রাম করে গেছেন। ১৯১৯ সালে ব্রিটিশ বিরোধী অসহযোগ ও খেলাফত আন্দোলনে যোগদানের মধ্য দিয়ে তাঁর রাজনৈতিক জীবনের সূচনা হয়। ’৫২-র ভাষা আন্দোলনে পুলিশের গুলিতে ছাত্র নিহতের ঘটনার প্রতিবাদ করতে গিয়ে তাঁকে কারাবরণ করতে হয়েছিল। আমাদের স্বাধীনতা সংগ্রামেও মওলানা আব্দুল হামিদ খান ভাসানী অবিস্মরণীয় ভূমিকা পালন করেছেন। দীর্ঘ রাজনৈতিক জীবনে তিনি দেশ ও জনগণের জন্য নিঃস্বার্থভাবে কাজ করে গেছেন।

মওলানা আব্দুল হামিদ খান ভাসানী সবসময় ব্যক্তি স্বার্থের ঊর্ধ্বে জাতীয় স্বার্থকে প্রাধান্য দিতেন। তিনি অত্যন্ত সাদাসিধে জীবনযাপন করতেন। ক্ষমতার কাছে থাকলেও ক্ষমতার মোহ তাঁকে কখনো আবিষ্ট করেনি। তাঁর সাধারণ জীবনযাপন দেশ ও জনগণের প্রতি গভীর ভালোবাসার প্রতিফলন বলে আমি মনে করি। মওলানা আব্দুল হামিদ খান ভাসানীর আদর্শ নতুন প্রজন্মকে দেশপ্রেম ও মুক্তিযুদ্ধের চেতনায় উদ্বুদ্ধ করুক-এ প্রত্যাশা করি।

আমি মওলানা আব্দুল হামিদ খান ভাসানীর বিদেহী আত্মার মাগফিরাত কামনা করছি।

খোদা হাফেজ, বাংলাদেশ চিরজীবী হোক।’’

#

আজাদ/রাহাত/মোশারফ/আব্বাস/২০১৯/১৭০০ ঘণ্টা

তথ্যববিরণী নম্বর : ৪৩৪০

**পেঁয়াজের সরবরাহ থাকলেও অসাধু ব্যবসায়িরাই দাম বাড়িয়ে দিয়েছে**

 **-নৌপরিবহন প্রতিমন্ত্রী**

দিনাজপুর, **১ অগ্রহায়ণ (**১৬ নভেম্বর**) :**

 নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, অনেক প্রতিকূল অবস্থার মধ্যেও সরকার দেশকে এগিয়ে নিয়ে যাচ্ছে। বর্তমানে পেঁয়াজ নিয়েও রাজনীতি করার চেষ্টা করা হচ্ছে। বাজারে পেঁয়াজের সরবরাহ থাকলেও কিছু অসাধু ব্যবসায়ি অস্বাভাবিক হারে পেঁয়াজের দাম বাড়িয়ে দিয়েছে। পেঁয়াজের দাম কেনো ও কি কারণে বাড়ানো হলো-এটা সরকার পর্যালোচনা করছে এবং এ ব্যাপারে প্রয়োজনীয় পদক্ষেপ নেবে।

 খালিদ মাহ্‌মুদ আজ দিনাজপুরের সেতাবগঞ্জের আব্দুর রৌফ চৌধুরী অডিটোরিয়ামে বোচাগঞ্জ উপজেলা আওয়ামী লীগের বর্ধিত সভায় প্রধান অতিথির বক্তব্যে এসব কথা বলেন।

 প্রতিমন্ত্রী বলেন, তৃণমূল পর্যায়ে আওয়ামী লীগকে শক্তিশালী করার জন্য গ্রাম পর্যায়ে কমিটি গঠন করা হবে। তারাই আওয়ামী লীগের মূল নেতৃত্ব দেবে। তিনি সকল প্রতিকূল পরিস্থিতি মোকাবেলা করতে জনগণকে সজাগ থাকার আহ্বান জানান ।

#

জাহাঙ্গীর/নাইচ/শামীম/২০১৯/১৪৪৮ ঘণ্টা